季子廟
作者：袁默
朝代：宋

paragraphs: 巢由高風不可及，後世家邦皆子襲。
東周不競諸侯強，中原未許干戈戢。
修盟歃血血未乾，稷草離離戰鬼泣。
闔廬釋楚夫概奔，公子糾殺桓公入。
兄弟之間寧固多，旦正衣冠暮成執。
前規舊轍不遠人，嗚呼季子其肯立。
吳民猶有德吳心，廟貌相望在封邑。
懷古令人憶慘悽，日落疏林風習習。